b'\n_START_ARTICLE_\nArundelski grad\n_START_SECTION_\nLega\n_START_PARAGRAPH_\nArundel je mesto v Ju\xc5\xbeni Angliji v tradicionalni grofiji Zahodni Sussex. Spada v okro\xc5\xbeje Arun. Mesto je slavno zaradi Arundelskega gradu, ki je med najbolje ohranjenimi gradovi iz srednjega veka. _NEWLINE_V vasi, ki ima okoli 3500 prebivalcev, je \xc5\xa1e enkratna kapela, ki je na sredini lo\xc4\x8dena z zidom. Sega v obdobje angle\xc5\xa1ke dr\xc5\xbeavljanske vojne in je bila del mirovnega sporazuma med protestanti in katoliki. Skozi mesto te\xc4\x8de reka Arun, v preteklosti imenovana Tarrant.\n_START_SECTION_\nNastanek gradu\n_START_PARAGRAPH_\nPrva struktura je bil grad mota z dvojnim podgradjem. Roger de Montgomery je bil razgla\xc5\xa1en za prvega grofa Arundela, ko mu je kralj podelil premo\xc5\xbeenje je bil del veliko ve\xc4\x8djega sve\xc5\xbenja sto dvorcev. _NEWLINE_Roger, ki je bil Viljemov bratranec, je ostal v Normandiji, da bi vzdr\xc5\xbeeval mir, medtem ko je bil Viljem v Angliji. Za svojo zvestobo je bil nagrajen z obse\xc5\xbenimi zemlji\xc5\xa1\xc4\x8di v vali\xc5\xbeanski marki in po vsej dr\xc5\xbeavi skupaj z eno petino Sussexa (Arundel Rape) (splo\xc5\xa1no velja, da je bil prvi grof  leta 1138 William d\'Aubigny, kar je bilo potrjeno leta 1155)._NEWLINE_Po smrti Rogerja de Montgomeryja je bil grad vrnjen kroni, ko je vladal Henrik I. Kralj je v svoji oporoki Arundelski grad in pripadajo\xc4\x8de posesti zapustil drugi \xc5\xbeeni Adelizi iz Louvaina. Leta 1138, tri leta po Henrikovi smrti, se je poro\xc4\x8dila z Williamom d\'Albinijem II. (morda d\'Aubigny, prvi grof dru\xc5\xbeine d\'Aubigny iz Saint-Martin-d\'Aubignyja v Normandiji). William je bil odgovoren za oblikovanje kamnite lupine gradu mota, s \xc4\x8dimer je pove\xc4\x8dal obrambo in status gradu.\n_START_SECTION_\nSpremembe gradu v srednjem veku\n_START_PARAGRAPH_\nArundelski grad in grofija sta bile z generacijami od leta 1138 le ob\xc4\x8dasno in za kratek \xc4\x8das vrnjena kroni ali drugim plemi\xc4\x8dem. Od takrat ko je dru\xc5\xbeina Aubigny dobila grad, so bile narejene spremembe in grad ponovno obnovljen, da bi izpolnjeval zahteve plemstva takratne dobe._NEWLINE_Leta 1139 je bila cesarica Matilda, h\xc4\x8derka kralja Henrika I., povabljena da ostane nekaj \xc4\x8dasa na gradu, ko je potovala na potrditev \xc5\xa0tefana na angle\xc5\xa1kem prestolu. Za njeno namestitev in namestitev njenega spremstva so bili izdelani kamniti apartmaji, ki so ohranjeni vse do danes._NEWLINE_Leta 1176 je William d\'Aubigny, 1. grof Arundela,  umrl in Arundelski grad je bil vrnjen kroni, ko je vladal Henrik II., ki je porabil veliko denarja za rekonstrukcijo zgradbe, predvsem za svoje potrebe. Ko je Henrik umrl, je grad ostal v lasti Riharda I., ki ga je daroval dru\xc5\xbeinski liniji Aubigny pod Williamom III. grofom Sussexa. Zadnji v mo\xc5\xa1ki liniji je bil Hugh, ki je umrl mlad leta 1243. Ko se je njegova sestra Isabel poro\xc4\x8dila z Johnom FitzAlanom iz Cluna, sta bila grad in grofija dodeljena njemu. Dru\xc5\xbeina FitzAlan je imela grad _NEWLINE_vse do leta 1580._NEWLINE_Po smrti sedmega grofa leta 1272 sta bila Arundelski grad in grofija prenesena na njegovega petletnega sina Richarda. Trinajst let pozneje je Edvard I. dodelil Richardu pravico, da ima na gradu dva sejma letno, dobil je tudi dovoljenje za pobiranje davkov. To mu je zagotovilo sredstva za prepotrebno obnovo gradu, ki je bil v tem \xc4\x8dasu v slabem stanju._NEWLINE_Ko je imel dovolj sredstev, je FitzAlan dodal tudi stolp in ponovno zgradil vhod v bivalno-obrambni grad. Po Richardovi smrti je bil njegov sin Edmund usmr\xc4\x8den zaradi sodelovanja pri uporu proti Edvardu II. Arundel je bil nato prenesen na \xc5\xa1estega sina Edvarda I., ki je bil tudi usmr\xc4\x8den. Grad in naslovi so bili preneseni nazaj na dru\xc5\xbeino FitzAlan \xc4\x8dez \xc5\xa1tiri leta._NEWLINE_Deseti grof, Richard, se je boril pri Cr\xc3\xa9cyju z Edvardom III. in \xc4\x8crnim princem. FitzAlan je bil odgovoren za gradnjo FitzAlanove kapelice, zgrajene posthumno po njegovi volji._NEWLINE_Z 11. grofom Richardom je Rihard II. grdo ravnal. Na pogrebu kraljice Ane je bil grof pretepen zaradi poznega prihoda in ga je moral pred\xc4\x8dasno zapustiti. Rihard II. se je s\xc4\x8dasoma naveli\xc4\x8dal njegovega izdajstva, grofa usmrtil in mu pred tem odvzel premo\xc5\xbeenje. Arundel je dal Johnu Hollandu, prvemu vojvodi Exetra, ko pa je postal kralj Henrik IV., je bil Arundel ponovno vrnjen dru\xc5\xbeini FitzAlan. Naslednji grof, Thomas, se je poro\xc4\x8dil s h\xc4\x8derjo portugalskega kralja Janeza I. Par je bil prvi \xc4\x8dlan dru\xc5\xbeine FitzAlan, ki je bil pokopan v kapeli Richarda FitzAlana, desetega grofa._NEWLINE_Dru\xc5\xbeina FitzAlan se je kon\xc4\x8dala, ko se je Mary FitzAlan, h\xc4\x8di 19. grofa, poro\xc4\x8dila s Thomasom Howardom, 4. vojvodo Norfol\xc5\xa1kim. Krona je zasegla Arundel po njegovi usmrtitvi zaradi zarote, povezane s \xc5\xa1kotsko kraljico Marijo I. leta 1572. Grad je bil nato vrnjen njegovim dedi\xc4\x8dem, naslednikom grofov Arundel.\n_START_SECTION_\nObnova\n_START_PARAGRAPH_\n\xc4\x8ceprav je naslednja stoletja grad ostal v rokah dru\xc5\xbeine Howard, to ni bilo njihovo najljub\xc5\xa1e prebivali\xc5\xa1\xc4\x8de. Razli\xc4\x8dni vojvode Norfol\xc5\xa1ki so vlagali svoj \xc4\x8das in energijo v izbolj\xc5\xa1anje drugih posestev, tudi Norfol\xc5\xa1ko pala\xc4\x8do v Londonu in Worksop._NEWLINE_Charles Howard, 11. vojvoda Norfol\xc5\xa1ki, je bil znan po svojem restavratorskem delu in izbolj\xc5\xa1avah gradu v za\xc4\x8detku leta 1787, ki so se nadaljevala vrsto let, saj je \xc5\xbeelel, da bi tam \xc5\xbeivel in zabaval svoje obiskovalce. Veliko njegovih izbolj\xc5\xa1av je bilo od tedaj popravljenih in predelanih, vendar je knji\xc5\xbenica v gradu \xc5\xa1e vedno taka, kot jo je na\xc4\x8drtoval in zgradil._NEWLINE_Folly, zgradba, ki \xc5\xa1e vedno stoji na vzpetini nad jezerom Swanbourne, je nastala po naro\xc4\x8dilu  vojvode in jo je zgradil Francis Hiorne, dokazuje njegove sposobnosti kot arhitekta in graditelja. Tik pred smrtjo leta 1815 je imel na Arundelskem gradu veliko zabavo v po\xc4\x8dastitev 600. obletnice podpisa Magne karte.\n_START_SECTION_\nKraljevi obisk 1846\n_START_PARAGRAPH_\nLeta 1846 sta kraljica Viktorija in njen mo\xc5\xbe, princ Albert, za nekaj dni  obiskala Arundelski grad. Henry Charles Howard, 13. vojvoda Norfol\xc5\xa1ki je za njen obisk preuredil grad. Nameraval je odstraniti nekaj delov 11. vojvode Norfol\xc5\xa1kega, saj je bilo ve\xc4\x8d prito\xc5\xbeb obiskovalcev v dneh, ko je bilo hladno, temno in neprijazno. Vojvoda je zasnoval popolnoma nov stanovanjski blok za novo kraljico in princa Alberta, naro\xc4\x8dil portret kraljice in okrasil stanovanje z najbolj\xc5\xa1im viktorijanskim pohi\xc5\xa1tvom in umetnostjo.Prenovil je tudi spalnice. Vojvoda ni ob\xc5\xbealoval stro\xc5\xa1kov, \xc5\xbeelel si je le, da bi bil kralji\xc4\x8din obisk prijeten, kar mu je tudi uspelo._NEWLINE_Kraljico so 1. decembra 1846 sprejeli vojvoda, Edward Howard Howard-Gibbon (\xc5\xbeupan Arundela) in drugi mestni dostojanstveniki, nato pa se je umaknila v svoje zasebne apartmaje v gradu. Ob obisku se je sprehodila po novo oblikovani posesti in obiskala obmo\xc4\x8dja v bli\xc5\xbeini, tudi Petworth House. Skoraj vsak del gradu je bil za obisk kraljice ponovno opremljen in \xc4\x8dudovito okra\xc5\xa1en, da bi izpolnil kraljevske zahteve. Ob koncu svojega obiska je v pismu vojvodi napisala, da je bil to zelo prijeten obisk v "lepem" gradu in pohvalila prijaznost ob sprejemu. Zbirka prostorov, v katerih je prebivala Viktorija, je zdaj del zasebnih apartmajev dru\xc5\xbeine, a spalnice s pohi\xc5\xa1tvom so na ogled. Med drugim se vidijo kralji\xc4\x8dina postelja, knjiga gostov in podpis njenega soproga ter njeni toaletni prostori.\n_START_SECTION_\nSpremembe od leta 1850 do danes\n_START_PARAGRAPH_\nKmalu po letu 1846 in kralji\xc4\x8dinem obisku je 14. vojvoda za\xc4\x8del ponovno preurejati grad. Umrl je pred dokon\xc4\x8danjem del, kon\xc4\x8dal jih je 15. vojvoda leta 1900. Bivalno-obrambni grad (keep) je bil obnovljen pozneje, do takrat pa je bil \xc5\xa1e v izvirnem stanju in slikoviti kakovosti._NEWLINE_16. vojvoda je na\xc4\x8drtoval, da bi grad po njegovi smrti leta 1975 prevzel National Trust, a je 17. vojvoda preklical na\xc4\x8drt. Ustanovil je neodvisno dobrodelno dru\xc5\xbebo, da bi zagotovil prihodnost gradu in nadziral obnovitvena dela. _NEWLINE_Danes je  grad glavni sede\xc5\xbe vojvod Norfol\xc5\xa1kih, trenutno je v lasti 18. vojvode, dvornega ceremoniarja Anglije. Ve\xc4\x8dina gradu in njegova obse\xc5\xbena posestva so odprta za javnost.'